นิคมฟันธงตปท.มาแล้วเหมราชวิ่งเข้าเป้าพันไร่
&nbsp;
20 ส.ค. 2554

โพสต์ทูเดย์ — เหมราชคอนเฟิร์ม นักลงทุนต่างชาติกลับมาลงทุนในไทยแล้ว ดันยอดขายปีนี้ตามเป้า 1,000 ไร่ รายได้พุ่ง 80% นักวิเคราะห์เชียร์ซื้อ AMATA
นายเผ่าพิทยา สมุทรกลิน ผู้อำนวยการฝ่ายวางแผนและนักลงทุนสัมพันธ์ บริษัท เหมราชพัฒนาที่ดิน (HEMRAJ) เปิดเผยว่า ขณะนี้นักลงทุนต่างชาติเริ่มกลับเข้ามาลงทุนในประเทศไทยแล้ว แม้ว่าจะมีความกังวลทางด้านการเมืองอีกเล็กน้อยและความไม่แน่นอนของนโยบายของรัฐบาลก็ตาม 
“ต่างชาติยังให้ความสนใจลงทุนในไทย เพราะเห็นว่าตั้งอยู่ทำเลที่ดี ต้นทุนแรงงานไม่แพง มีอัตราแลกเปลี่ยนในระดับได้เปรียบ และมีฐานการผลิตอยู่แล้ว” นายเผ่าพิทยา กล่าว
สำหรับผลของการกลับเข้ามาลงทุนของต่างชาติ ส่งผลให้ 6 เดือนแรกมียอดขายที่ดินในนิคมอุตสาหกรรมจำนวน 623 ไร่ จากจำนวนสัญญา 20 สัญญา แบ่งเป็นลูกค้าใหม่จำนวน 10 ราย และการขยายกิจการของลูกค้ารายเดิมอีก 10 ราย รวมแล้วมีลูกค้าจนถึงปัจจุบัน 417 ราย จาก 622 สัญญา โดยเป็นลูกค้าในกลุ่มอุตสาหกรรมยานยนต์จำนวน 144 ราย ผลของครึ่งปีแรกทำได้ดี คาดว่าทั้งปีจะทำได้ตามเป้าหมาย 1,000 ไร่ รายได้เติบโต 80% จากปีที่ผ่านมา 
“ครึ่งปีแรกมีหลายปัจจัยบวกสนับสนุน ทั้งยอดส่งออกขยายตัวสูง ยอดการผลิตรถยนต์สูงขึ้น ซึ่งจะเป็นแรงส่งต่อการขายที่ดินนับตั้งแต่ขณะนี้จนถึงปี 2554 แต่คงไม่ทำให้ยอดขายที่ดินกลับไปสูงเท่ากับระดับปกติในปี 2551 ที่มียอดขายที่ดินในนิคมอุตสาหกรรม 1,600 ไร่ เพราะไม่ต้องการมองแบบเชิงรุก” นายเผ่าพิทยา กล่าว
นอกจากนี้ บริษัทได้รับวงเงินอนุมัติจากผู้ถือหุ้นในการออกหุ้นกู้จำนวน 6,000 ล้านบาท และที่ผ่านมาออกไปแล้ว 5,300 ล้านบาท และเหลืออีก 700 ล้านบาท คาดว่าจะออกภายในปีนี้ หลังเห็นทิศทางดอกเบี้ยอยู่ในช่วงขาขึ้น โดยคาดว่าจะออกอายุเกิน 5 ปี และเสนอขายให้กับนักลงทุนเฉพาะเจาะจง (พีพี)
ดังนั้นโครงสร้างรายได้ในปัจจุบัน สัดส่วน 4550% มาจากการขายที่ดินในนิคมอุตสาหกรรม และคาดว่าในปี 2556 จะลดสัดส่วนลงเหลือ 35% เนื่องจากรายได้สาธารณูปโภคจะเพิ่มขึ้นเท่าตัวเป็น 1,500 ล้านบาท จาก 700 ล้านบาท ในปัจจุบัน 
บริษัทหลักทรัพย์ เอเซีย พลัส แนะนำซื้อหุ้นอมตะ คอร์ปอเรชัน (AMATA) ให้ราคาหุ้นที่เหมาะสม 14.90 บาท เพราะคาดว่าในช่วงครึ่งปีหลังมีลูกค้าที่รอเซ็นสัญญาจำนวนมาก โดยกำลังเจรจากับลูกค้าที่ต้องการซื้อที่ดินแปลงใหญ่ 3 ราย จากประเทศญี่ปุ่น จีน และแคนาดา หนุนกำไรและยอดขายที่ดินในมือ (Backlog) เติบโต โดยตั้งแต่ต้นปีถึงปัจจุบันขายที่ได้ 275 ไร่ มากกว่ายอดขายทั้งปี 2552 ที่ 254 ไร่ 
ผู้บริหารยังคงเป้าปี 2553 ไว้ที่ 900 ไร่ มาจากลูกค้าเดิมที่ขยายการผลิตและลูกค้ารายใหม่ที่ขยายฐานการผลิตเข้ามาในประเทศไทย อาทิ กลุ่มยานยนต์ เครื่องมือเกษตร และอุตสาหกรรมทั่วไป
ด้านหุ้นธุรกิจนิคมอุตสาหกรรมวันที่ 18 ส.ค.ที่ผ่านมา ปรับตัวเพิ่มขึ้นด้วยมูลค่าการซื้อขายหนาตา โดย HEMRAJ ปิด 1.68 บาท เพิ่มขึ้น 2.44% ขณะที่ AMATA ปิด 12 บาท เพิ่มขึ้น 7.14%